په هلمند کې د افغان پوځ‌ الوتکو خپل کسان ووژل 
په هلمند کې چارواکي وايي په یو هوايي برید کې لږ تر لږه لس افغان امنیتي‌ سرتېري وژل شوي‌ دي
د افغانستان د دفاع وزارت ویاند دولت وزیري دا پېښه تاید کړه خو په اړه یې نور جزییات ورنکړل. چارواکي وايي برید افغان هوايي پوځ کړی دی. د ګرشک په ولسوالۍ کې له تېرو څو اونیو راهېسې د افغان امنیتي ځواکونو او وسله والو طالبانو ترمنځ جنګ روان دی. پېښه د یکشنبې په ماښام د هلمند د ګرشک ولسوالۍ په ده ادم خان سیمه کې رامنځ ته شوې. په هلمند کې د ۲۱۵ میوند قول اوردو قومندان تورنجنرال ولي محمد احمدزي امریکاغږ اشنا ته وويل چې هوايي ځواک په سیمه کې د ځمکنیو نظامي عملیاتو ملاتړ کاوه چې پېښه رامنځ ته شوه. هغه وايي چې د نړیوالو ځواکونو هوايي قواو په ننيو نظامي عملیاتو کې هیڅ رول نه درلود او افغان هوايي ځواک اشتباهآ د ملي‌ امنیت په سرتېرو بمبار کړی دی. ده وويل چې عملیات روان وو چې د اهدافو په معلومیدو کې څه ستونزه پېښه شوه چې په نتیجه کې یې د افغانستان د ملي‌ امنیت لس سرتیري وژل شوي او ۷ تنه نور يې ټپیان دي. د ملي امنیت وژل شوي سرتیري د پامیر د قطعې اړوند دي چې د هلمند په امنیت ساتلو کې ځانګړی اغېز لري. د ملي امنیت ټپي سرتیري په هلمند کې نظامي روغتون ته لیږدول شوي او د روغتیا په اړه يې چارواکي وايي چي د ځینو روغتیايي حالت نازک دی. شاوخوا شپږ اونۍ مخکې هم په ګرشک ولسوالۍ کې پر افغان ځواکونو د نظامي عملیاتو پر مهال په اشتباهي ډول هوايي برید کې ۱۶ تنه پوليس وژل شوي وو چې ځيني يې په کې د پوليسو لوړ رتبه منصبداران هم شامل وو. خو هغه مهال د قاطع ماموریت الوتکو د افغان ځواکونو هوايي ملاتړ کاوه. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي